
Comisia pentru Buget,

Finanţe şi Bănci
Bucureşti, 6.03.2014   

Nr. 4c-2/687
PLx.532/2013
  BIROULUI  PERMANENT 

                                                                    AL

CAMEREI  DEPUTAŢILOR

Vă înaintăm, alăturat, raportul asupra propunerii legislative privind utilizarea monedei naționale, trimis spre dezbatere în fond, cu adresa nr. PLx. 532/2013, înregistrat sub nr. 4c-2/687/28.11.2013, Camera Deputaţilor fiind Cameră decizională. 
În raport cu obiectul şi conţinutul său, propunerea legislativă face parte din categoria legilor  ordinare.
PREŞEDINTE
Gheorghe DRAGOMIR
Parlamentul  României

RAPORT 
asupra propunerii legislative privind utilizarea monedei naționale
În conformitate cu prevederile art.95 din Regulamentul Camerei Deputaţilor, republicat, Comisia pentru buget finanțe și bănci a fost sesizată spre dezbatere în fond,  cu propunerea legislativă privind utilizarea monedei naționale,                 trimisă cu adresa nr. PL-x 532/2013, înregistrată sub nr. 4c-2/687 din 28.11.2013.

Conform prevederilor art. 75 alin. (1) și (3) din Constituţia României, republicată, şi ale art.92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră decizională.
Propunerea legislativă a fost respinsă de Senat în ședința din 19 noiembrie 2013, cu respectarea prevederilor art.76 alin.(2) din Constitutia României.
Consiliul Legislativ, prin avizul nr.570 din 17.06.2013, a avizat favorabil propunerea legislativă cu observații și propuneri.
Comisia pentru politică economică, reformă și privatizare a hotărât avizarea negativă a propunerii legislative.

Comisia juridică, de disciplină și imunități a hotărât avizarea negativă a inițiativei legislative.
Guvernul a avizat negativ propunerea legislativă.

În raport cu obiectul şi conţinutul său,  iniţiativa legislativă face parte din categoria legilor ordinare.
Inițiativa legislativă supusă dezbaterii are ca obiect de reglementare instituirea obligaţiei utilizării monedei naţionale pentru plata taxelor şi serviciilor percepute sau oferite de stat, făcând excepţie de la această normă juridică situaţiile prevăzute la art. 9 alin. (3)1 din Legea nr. 571/2003 privind Codul fiscal, cu modificările şi completările ulterioare.

De asemenea, se propune instituirea dreptului destinatarului serviciului prestat de a refuza plata în cazul în care aceasta este exprimată în altă monedă decât cea naţională.
În conformitate cu prevederile art.61 din Regulamentul Camerei Deputaţilor, republicat,  membrii Comisiei au examinat propunerea legislativă menţionată mai sus, în şedinţa din  5  februarie  2014.

Din totalul de 32 de membri ai Comisiei pentru buget, finanţe şi bănci au fost prezenţi la dezbateri 31 deputaţi.
La dezbaterea acestei propuneri legislative, conform articolelor 54 și 55 din Regulamentul Camerei Deputaților, republicat, a fost prezent, în calitate de invitat,  domnul Dan Manolescu – secretar de stat la Ministerul Finanţelor Publice.

În urma examinării inițiativei legislative și a opiniilor exprimate, membrii Comisiei au hotărât, cu majoritate de voturi, să supună plenului Camerei Deputaţilor spre dezbatere și adoptare, respingerea propunerii legislative privind utilizarea monedei naționale, deoarece nu se justifică promovarea propunerii legislative, aceasta reglementând un domeniu care se află în competența Băncii Naționale a României, încălcând, astfel, principiul independenței băncii centrale, iar pe de altă parte, anulează libertatea operațiunilor valutare între nerezidenți și rezidenți, în cazul la care se referă inițiatorii.
PREŞEDINTE                                                       SECRETAR
Gheorghe DRAGOMIR                                       Mihai-Aurel DONŢU
Consilier parlamentar,
 Luminița Ana Ghiorghiu

